颜渊问于仲尼曰:"成人之行何若?"子曰:"成人之行达乎情性之理,通乎物类之变,知幽明之故,睹游气之源,若此而可谓成人.既知天道,行躬以仁义,饬身以礼乐.夫仁义礼乐成人之行也,穷神知化德之盛也."
易曰:"仰以观于天文,俯以察于地理",是故知幽明之故.夫天文地理,人情之效存于心,则圣智之府.是故古者圣王既临天下,必变四时,定律历,考天文,揆时变,登灵台以望气氛,故尧曰:"咨尔舜,天之历数在尔躬,允执其中,四海困穷."书曰:"在璇玑玉衡,以齐七政."璇玑谓此辰勾陈枢星也.以其魁杓之所指二十八宿为吉凶祸福;天文列舍盈缩之占,各以类为验.夫占变之道,二而已矣.二者阴阳之数也,故易曰:"一阴一阳之谓道,道也者,物之动莫不由道也."是故发于一,成于二,备于三,周于四,行于五;是故玄象着明,莫大于日月;察变之动,莫著于五星.天之五星运气于五行,其初犹发于阴阳,而化极万一千五百二十.所谓二十八星者:东方曰角亢氐房心尾箕,北方曰斗牛须女虚危营室东壁,西方曰奎娄胃昂毕觜参,南方曰东井舆鬼柳七星张翼轸.所谓宿者,日月五星之所宿也.其在宿运外内者,以宫名别,其根荄皆发于地而华形于天.所谓五星者,一曰岁星,二曰荧惑,三曰镇星,四曰太白,五曰辰星.欃枪彗孛,旬始枉矢,蚩尤之旗,皆五星盈缩之所生也.五星之所犯,各以金木水火土为占.春秋冬夏伏见有时,失其常,离其时,则为变异,得其时,居其常,是谓吉祥.古者有主四时者:主春者张,昏而中,可以种谷,上告于天子,下布之民;主夏者大火,昏而中,可以种黍菽,上告于天子,下布之民;主秋者虚,昏而中,可以种麦,上告于天子,下布之民;主冬者昴,昏而中,可以斩伐田猎盖藏,上告之天子,下布之民.故天子南面视四星之中,知民之缓急,急利不赋籍,不举力役.书曰:"敬授民时."诗曰:"物其有矣,维其时矣."物之所以有而不绝者,以其动之时也.
易曰:"天垂象,见吉凶,圣人则之."昔者高宗,成王感于雊雉暴风之变,修身自改而享丰昌之福也;逮秦皇帝即位,彗星四见,蝗虫蔽天,冬雷夏冻,石陨东郡,大人出临洮,妖孽并见,荧惑守心,星茀大角,大角以亡;终不能改.二世立,又重其恶;及即位,日月薄蚀,山林沦亡,辰星出于四孟,太白经天而行,无云而雷,枉矢夜光,荧惑袭月,孽火烧宫,野禽戏庭,都门内崩.天变动于上,群臣昏于朝,百姓乱于下,遂不察,是以亡也.
八荒之内有四海,四海之内有九州,天子处中州而制八方耳.两河间曰冀州,河南曰豫州,河西曰雍州,汉南曰荆州,江南曰扬州,济南间曰兖州,济东曰徐州,燕曰幽州,齐曰青州.山川污泽,陵陆丘阜,五土之宜,圣王就其势,因其便,不失其性.高者黍,中者稷,下者,蒲苇菅蒯之用不乏,麻麦黍梁亦不尽,山林禽兽川泽鱼鳖滋殖,王者京师四通而致之.
周幽王二年,西周三川皆震,伯阳父曰:"周将亡矣.夫天地之气,不失其序,若过其序,民乱之也.阳伏而不能出,阴迫而不能烝,于是有地震.今三川震,是阳失其所而填阴也;阳溢而壮,阴源必塞,国必亡.夫水土演而民用足也,土无所演,民乏财用,不亡何待?昔伊雒竭而夏亡,河竭而商亡,今周德如二代之季矣;其川源塞,塞必竭,夫国必依山川,山崩川竭,亡之征也.川竭山必崩,若国亡不过十年,数之纪也,天之所弃不过纪."是岁也,三川竭,岐山崩,十一年幽王乃灭,周乃东迁.
五岳者,何谓也?泰山,东岳也;霍山,南岳也;华山,西岳也;常山,北岳也;嵩高山,中岳也.五岳何以视三公?能大布云雨焉,能大敛云雨焉;云触石而出,肤寸而合,不崇朝而雨天下,施德博大,故视三公也.
四渎者,何谓也?江,河,淮,济也.四渎何以视诸侯?能荡涤垢浊焉,能通百川于海焉,能出云雨千里焉,为施甚大,故视诸侯也.
山川何以视子男也?能出物焉,能润泽物焉,能生云雨;为恩多,然品类以百数,故视子男也.书曰:"禋于六宗,望秋于山川,遍于群神矣."
齐景公为露寝之台,成而不通焉.柏常骞曰:"为台甚急,台成,君何为不通焉?"公曰:"然.枭昔者鸣,其声无不为也,吾恶之甚,是以不通焉."柏常骞曰:"臣请禳而去之!"公曰:"何具?"对曰:"筑新室,为置白茅焉."公使为室,成,置白茅焉.柏常骞夜用事,明日问公曰:"今昔闻枭声乎?"公曰:"一鸣而不复闻."使人往视之,枭当陛布翼伏地而死.公曰:"子之道若此其明也!亦能益寡人寿乎?"对曰:"能."公曰:"能益几何?"对曰:"天子九,诸侯七,大夫五."公曰:"亦有征兆之见乎?"对曰:"得寿,地且动."公喜,令百官趣具骞之所求.柏常骞出,遭晏子于涂,拜马前,辞曰:"骞为君禳枭而杀之,君谓骞曰:子之道若此其明也,亦能益寡人寿乎?骞曰能.今且大祭,为君请寿,故将往.以闻."晏子曰:"嘻,亦善矣!能为君请寿也.虽然,吾闻之:惟以政与德顺乎神,为可以益寿.今徒祭可以益寿乎?然则福名有见乎?"对曰:"得寿地将动."晏子曰:"骞,昔吾见维星绝,枢星散,地其动.汝以是乎?"柏常骞俯有间,仰而对曰:"然."晏子曰:"为之无益,不为无损也.薄赋敛,无费民,且令君知之!"
夫水旱俱天下阴阳所为也.大旱则雩祭而请雨,大水则鸣鼓而劫社.何也?曰:阳者阴之长也,其在鸟则雄为阳,雌为阴,在兽则牡为阳而牝为阴;其在民则夫为阳而妇为阴,其在家则父为阳而子为阴,其在国则君为阳而臣为阴.故阳贵而阴贱,阳尊而阴卑,天之道也.今大旱者,阳气太盛以厌于阴,阴厌阳固,阳其填也,惟填厌之太甚,使阴不能起也,亦雩际拜请而已,无敢加也.至于大水及日蚀者,皆阴气太盛而上减阳精,以贱乘贵,以卑陵尊,大逆不义,故鸣鼓而慑之,朱丝萦而劫之.由此观之,春秋乃正天下之位,征阴阳之失.直责逆者不避其难,是亦春秋之不畏强御也.故劫严社而不为惊灵,出天王而不为不尊上,辞蒯聩之命不为不听其父,绝文姜之属而不为不爱其母,其义之尽耶!其义之尽耶!
齐大旱之时,景公召群臣问曰:"天不雨久矣,民且有饥色,吾使人卜之,崇在高山广水,寡人欲少赋敛以祠灵山可乎?"群臣莫对.晏子进曰:"不可,祠此无益也.夫灵山固以石为身,以草木为发;天久不雨,发将焦,身将热,彼独不欲雨乎?祠之无益."景公曰:"不然,吾欲祠河伯可乎?"晏子曰:"不可,祠此无益也.夫河伯以水为国,以鱼鳖为民;天久不雨,水泉将下,百川竭,国将亡,民将灭矣,彼独不用雨乎?祠之何益?"景公曰:"今为之奈何?"晏子曰:"君诚避宫殿暴露,与灵山河伯共忧;其幸而雨乎!"于是景公出野,暴露三日,天果大雨,民尽得种树.景公曰:"善哉!晏子之言可无用乎?其惟右德也!"
夫天地有德,合则生气有精矣;阴阳消息,则变化有时矣.时得而治矣,时得而化矣,时失而乱矣;是故人生而不具者五:目无见,不能食,不能行,不能言,不能施化.故三月达眼而后能见,七月生齿而后能食,期年生膑而后能行,三年合而后能言,十六精通而后能施化.阴穷反阳,阳穷反阴,故阴以阳变,阳以阴变.故男八月而生齿,八岁而毁齿,二八十六而精小通;女七月而生齿,七岁而毁齿,二七十四而精化小通.不肖者精化始至,而生气感动,触情纵欲,故反施乱化.故诗云:"乃如之人,怀婚姻也;大无信也,不知命也."贤者不然,精化填盈后,伤时之不可遇也,不见道端,乃陈情欲以歌.诗曰:"静女其姝,俟我乎城隅;爱而不见,搔首踟蹰.""瞻彼日月,遥遥我思;道之云远,曷云能来?"急时之辞也,甚焉,故称日月也.
度量权衡以黍生之为一分,十分为一寸,十寸为一尺,十尺为一丈.十六黍为一豆,六豆为一铢,二十四铢重一两,十六两为一斤,三十斤为一钧,四钧重一石.千二百黍为一龠,十龠为一合,十合为一升,十升为一斗,十斗为一石.
凡六经帝王之所著,莫不致四灵焉;德盛则以为畜,治平则时气至矣.故麒麟身,牛尾,圆顶一角,合仁怀义,音中律吕,行步中规,折旋中矩,择土而践,位平然后处,不群居,不旅行,纷兮其有质文也,幽闲则循循如也,动则有仪容.黄帝即位,惟圣恩承天,明道一修,惟仁是行,宇内和平,未见凤凰,维思影像,夙夜晨兴,于是乃问天老曰:"凤仪如何?"天老曰:"夫凤,鸿前麟后,蛇颈鱼尾,鹤植鸳鸯,思丽化枯折所志,龙文龟身,燕喙鸡噣,骈翼而中注,首戴德,顶揭义,背负仁,心信志,食则有质,饮则有仪,往则有文,来则有嘉.晨鸣曰发明,昼鸣曰保长,飞鸣曰上翔,集鸣曰归昌.翼挟义,衷抱忠,足履正,尾系武,小声合金,大音合鼓;延颈奋翼,五先备举,光兴八风,气降时雨,此谓凤像.夫惟凤为能究万物,通天祉,象百状,达于道.去则有灾,见则有福,览九州,观八极,备文武,正王国,严照四方,仁圣皆伏.故得凤之像一者凤过之,得二者凤下之,得三者春秋下之,得四者四时下之,得五者终身居之."黄帝曰:"于戏盛哉!"于是乃备黄冕,带黄绅,斋于中宫,凤乃蔽日而降.黄帝降至东阶,西面启首曰:"皇天降兹,敢不承命?"于是凤乃遂集东囿,食帝竹实,栖帝梧树,终身不去.诗云:"凤凰鸣矣,于彼高冈;梧桐生矣,于彼朝阳.菶菶萋萋,雍雍喈喈."此之谓也.灵龟文五色,似玉似金,背阴向阳,上隆象天,下平法地,槃衍象山,四趾转运应四时,文著象二十八宿.蛇头龙翅,左精象日,右精象月,千岁之化,下气上通,能知吉凶存亡之变.宁则信信如也,动则著矣.神龙能为高,能为下,能为大,能为小,能为幽,能为明,能为短,能为长.昭乎其高也,渊乎其下也,薄乎天光,高乎其著也.一有一亡忽微哉,斐然成章,虚无则精以知,动作者灵以化.于戏允哉!君子辟神也,观彼威仪,游燕幽间,有似凤也.书曰:"鸟兽鸧鸧,凤凰来仪."此之谓也.
成王时有三苗贯桑而生,同为一秀,大几盈车,民得而上之成王,成王问周公:"此何也?"周公曰:"三苗同秀为一,意天下其和而为一乎?"后三年则越裳氏重译而朝,曰:"道路悠远,山川阻深,恐一使之不通,故重三译而来朝也."周公曰:"德泽不加,则君子不飨其质;政令不施,则君子不臣其人."译曰:"吾受命于吾国之黄发久矣,天之无烈风淫雨,意中国有圣人耶?有则盍朝之!"然后周公敬受其所以来矣.
周惠王十五年,有神降于莘.王问于内史过曰:"是何故有之乎?"对曰:"有之国将兴,其君斋明衷正,精洁惠和,其德足以昭其馨香,其惠足以同其民人,神飨而民听,民神无怨,故明神降焉,观其政德而均布福焉.国将亡,其君贪冒淫僻,邪佚荒怠,芜秽暴虐;其政腥臊,馨香不登,其刑矫诬,百姓携贰,明神不蠲,而民有远意,民神痛怨,无所依怀,故神亦往焉,观其苛慝而降之祸.是以或见神而兴,亦有以亡.昔夏之兴也,祝融降于崇山;其亡也,回禄信于亭隧.商之兴也,梼杌次于丕山;其亡也,夷羊在牧.周之兴也,𬸚𬸦鸣于岐山;其衰也,杜伯射宣王于镐.是皆明神之纪者也."王曰:"今是何神耶?"对曰:"昔昭王娶于房曰房后,是有爽德协于丹朱,丹朱凭身以仪之,生穆王焉.是监烛周之子孙而福祸之.夫一神不远徙迁,若由是观之,其丹朱耶?"王曰:"其谁受之?"对曰:"在虢."王曰:"然则何为?"对曰:"臣闻之.道而得神,是谓丰福;淫而得神,是谓贪福.今虢少荒,其亡也."王曰:"吾其奈何?"对曰:"使太宰以祝史率狸姓,奉牺牲粢盛玉帛往献焉,无有祈也."王曰:"虢其几何?"对曰:"昔尧临民以五,今其胄见;鬼神之见也,不失其物.若由是观之,不过五年."王使太宰己父率傅氏及祝,奉牺牲玉觞往献焉.内史过从至虢,虢公亦使祝史请土焉,内史过归告王曰:"虢必亡矣.不禋于神,而求福焉,神必祸之;不亲于民,而求用焉,民必违之.精意以享,禋也;慈保庶民,亲也.今虢公动匮百姓以盈,其违离民怒神怨,而求利焉,不亦难乎?"十九年,晋取虢也.
齐桓公北征孤竹,未至卑耳谿中十里,闟然而止,瞠然而视有顷,奉矢未敢发也.喟然叹曰:"事其不济乎!有人长尺,冠冕大人物具焉,左袪衣走马前者."管仲曰:"事必济,此人知道之神也.走马前者导也,左袪衣者,前有水也."从左方渡,行十里果有水,曰辽水.表之,从左方渡至踝,从右方渡至膝.已渡,事果济.桓公拜管仲马前曰:"仲父之圣至如是,寡人得罪久矣."管仲曰:"夷吾闻之,圣人先知无形,今已有形乃知之,是夷吾善承教,非圣也."
吴伐越,隳会稽,得骨专车,使使问孔子曰:"骨何者最大?"孔子曰:"禹致群臣会稽山,防风氏后至,禹杀而戮之,其骨节专车,此为大矣."使者曰:"谁为神?"孔子曰:"山川之灵,足以纪纲天下者,其守为神.社稷为公侯,山川之祀为诸侯,皆属于王者."曰:"防风氏何守?"孔子曰:"汪芒氏之君守封嵎之山者也,其神为厘姓,在虞夏为防风氏,商为汪芒氏,于周为长狄氏,今谓之大人."使者曰:"人长几何?"孔子曰:"僬侥氏三尺,短之至也;长者不过十,数之极也."使者曰:"善哉!圣人也."
仲尼在陈,有隼集于陈侯之廷而死.楛矢贯之,石砮矢长尺而咫.陈侯使问孔子,孔子曰:"隼之来也远矣,此肃慎氏之矢也.昔武王克商,通道九夷百蛮,使各以其方贿来贡,思无忘职业.于是肃慎氏贡楛矢石砮长尺而咫,先王欲昭其令德之致,故铭其栝曰:肃慎氏贡楛矢,以劳大姬,配虞胡公而封诸陈.分同姓以珍玉,展亲也;分别姓以远方职贡,使无忘服也.故分陈以肃慎氏之矢."试求之故府,果得焉.
楚昭王渡江,有物大如斗,直触王舟,止于舟中;昭王大怪之,使聘问孔子.孔子曰:"此名萍实."令剖而食之:"惟霸者能获之,此吉祥也."其后齐有飞鸟一足来下,止于殿前,舒翅而跳,齐侯大怪之,又使聘问孔子.孔子曰:"此名商羊,急告民趣治沟渠,天将大雨."于是如之,天果大雨,诸国皆水,齐独以安.孔子归,弟子请问,孔子曰:"异时小儿谣曰:楚王渡江得萍实,大如拳,赤如日,剖而食之,美如蜜.此楚之应也.儿又有两两相牵,屈一足而跳,曰:天将大雨,商羊起舞.今齐获之,亦其应也.夫谣之后,未尝不有应随者也,故圣人非独守道而已也,睹物记也,即得其应矣."
郑简公使公孙成子来聘于晋,平公有疾,韩宣子赞受馆客,客问君疾.对曰:"君之疾久矣,上下神祇,无不遍谕也,而无除.今梦黄熊入于寝门,不知人鬼耶?亦厉鬼耶?"子产曰:"君子明,子为政,其何厉之有?侨闻之:昔鲧违帝命,殛之于羽山,化为黄熊,以入于羽渊,是为夏郊,三代举之.夫鬼神之所及,非其族类,则绍其同位,是故天子祠上帝,公侯祠百神,自卿以下不过其族.今周室少卑,晋实继之,其或者未举夏郊也?"宣子以告,祀夏郊,董伯为尸,五日瘳.公见子产赐之莒鼎.
虢公梦在庙,有神--人面白毛,虎爪执钺,立在西阿.公惧而走,神曰:"无走!帝今日使晋袭于尔门."公拜顿首.觉,召史嚚占之.嚚曰:"如君之言,则蓐收也,天之罚神也.天事官成."公使囚之,且使国人贺梦.舟之侨告其诸侯曰:"虢不久矣,吾乃今知之.君不度,而嘉大国之袭于己也,何瘳?吾闻之曰:大国无道,小国袭焉,曰服;小国傲,大国袭焉,曰诛.民疾君之侈也,是以由于逆命.今嘉其梦,侈必展,是天夺之鉴而益其疾也!民疾其态,天又诳之;大国来诛,出令而逆.宗国既卑,诸侯远己,外内无亲,其谁云救之?吾不忍俟,将行."以其族适晋,三年虢乃亡.
晋平公筑虒祁之室,石有言者.平公问于师旷曰:"石何故言?"对曰:"石不能言,有神凭焉;不然民听之滥也.臣闻之,作事不时,怨讟动于民,则有非言之物而言.今宫室崇侈,民力屈尽,百姓疾怨,莫安其性,石言不亦可乎?"
晋平公出畋,见乳虎伏而不动,顾谓师旷曰:"吾闻之也,霸王之主出,则猛兽伏不敢起.今者寡人出,见乳虎伏而不动,此其猛兽乎?"师旷曰:"鹊食●,●食鵔鸃,鵔鸃食豹,豹食駮,駮食虎;夫駮之状有似駮马,今者君之出必骖駮马而出畋乎?"公曰:"然."师旷曰:"臣闻之,一自诬者穷,再自诬者辱,三自诬者死.今夫虎所以不动者,为駮马也,固非主君之德义也,君奈何一自诬乎?"平公异日出朝,有鸟环平公不去,平公顾谓师旷曰:"吾闻之也,霸王之主,凤下之;今者出朝有鸟环寡人,终朝不去,是其凤鸟乎?"师旷曰:"东方有鸟名谏珂,其为鸟也,文身而朱足,憎鸟而爱狐.今者吾君必衣狐裘,以出朝乎?"平公曰:"然."师旷曰:"臣已尝言之矣,一自诬者穷,再自诬者辱,三自诬者死.今鸟为狐裘之故.非吾君之德义也,君奈何而再自诬乎?"平公不悦.异日置酒虒祁之台,使郎中马章布蒺藜于阶上,令人召师旷;师旷至,履而上堂.平公曰:"安有人臣履而上人主堂者乎?"师旷解履刺足,伏刺膝,仰天而叹,公起引之曰:"今者与叟戏,叟遽忧乎?"对曰:"忧夫肉自生虫,而还自食也;木自生蠹,而还自刻也;人自兴妖,而还自贼也.五鼎之具不当生藜藿,人主堂庙不当生蒺藜."平公曰:"今为之奈何?"师旷曰:"妖已在前,无可奈何.入来月八日,修百官,立太子,君将死矣."至来月八日得旦,谓师旷曰:"叟以今日为期,寡人如何?"师旷不乐谒归,归未几而平公死,乃知师旷神明矣.
哀公射而中稷,其口疾不肉食,祠稷而问善卜之巫官,巫官变曰:"稷负五种,托株而从天下,未至于地而株绝,猎谷之老人张衽以受之,何不告祀之?"公从之,而疾去.
扁鹊过赵王,王太子暴疾而死,鹊造宫门曰:"吾闻国中卒有壤土之事,得无有急乎?"中庶子之好方者应之曰:"然,王太子暴疾而死."扁鹊曰:"人言郑医秦越人能活太子."中庶子难之曰:"吾闻上古之为医者曰苗父,苗父之为医也,以菅为席,以刍为狗,北面而祝,发十言耳,诸扶而来者,举而来者,皆平复如故.子之方能如此乎?"扁鹊曰:"不能."又曰:"吾闻中古之为医者曰俞柎,俞柎之为医也,搦脑髓,束肓莫,炊灼九窍而定经络,死人复为生人,故曰俞柎.子之方能若是乎?"扁鹊曰:"不能."中庶子曰:"子之方如此,譬若以管窥天,以锥利地;所窥者甚大,所见者甚少.钧若子之方,岂足以变骇童子哉?"扁鹊曰:"不然.物故有昧揥而中蛟头,掩目而别白黑者.太子之疾,所谓尸厥者也,以为不然,入诊之,太子股阴当温,耳中焦焦如有啸者声然者,皆可治也."中庶子入报赵王,赵王跣而趋出门曰:"先生远辱幸临寡人,先生幸而有之,则粪土之息,得蒙天履地而长为人矣.先生不有之,则先犬马填沟壑矣."言未已,涕泣沾襟.扁鹊遂为诊之,先造轩光之鳖,八成之汤,砥针砺石,取三阳五输;子容捣药,子明吹耳,阳仪反神,子越扶形,子游矫摩.太子遂得复生.天下闻之,皆曰:"扁鹊能生死人."鹊辞曰:"予非能生死人也,特使夫当生者活耳,夫死者犹不可药而生也,悲夫乱君之治,不可药而息也.诗曰:'多将熇熇,不可救药!'甚之之辞也."
景公畋于梧丘,夜犹蚤,公姑坐睡而梦有五丈夫,北面幸卢,称无罪焉.公觉,召晏子而告其所梦,公曰:"我其尝杀不辜而诛无罪耶?"晏子对曰:"昔者先君灵公畋,五丈夫罟而骇兽,故杀之断其首而葬之,曰五丈夫之丘.其此耶?"公令人掘而求之,则五头同穴而存焉.公曰:"嘻,令吏葬之."国人不知其梦也,曰:"君悯白骨,而况于生者乎?"不遗余力矣,不释余智矣,故曰,人君之为善易矣.
子贡问孔子:"死人有知无知也?"孔子曰:"吾欲言死者有知也,恐孝子顺孙妨生以送死也;欲言无知,恐不孝子孙弃不葬也.赐欲知死人有知将无知也?死徐自知之,犹未晚也!"
王子建出守于城父,与成公干遇于畴中,问曰:"是何也?"成公干曰:"畴也.""畴也者,何也?"曰:"所以为麻也.""麻也者,何也?"曰:"所以为衣也."成衣干曰:"昔者庄王伐陈,舍于有萧氏,谓路室之人曰:巷其不善乎!何沟之不浚也?庄王犹知巷之不善,沟之不浚,今吾子不知畴之为麻,麻之为衣,吾子其不主社稷乎?"王子果不立.